**KIEGÉSZÍTŐ HATÁROZATI JAVASLAT**

**a 2./ napirendi ponthoz**

Szombathely Megyei Jogú Város Közgyűlése a 321/2017. (X.26.) Kgy. sz. határozatával elhatározta, hogy a trianoni tragédia emlékére a Jókai parki szökőkút helyént köztéri műalkotást helyez el. A Közgyűlés fenti számú határozatában felkérte a polgármestert, hogy amennyiben pénzügyi forrás rendelkezésre áll, a 310/2015. (X.28.) Korm. rendelet szerinti nyílt művészeti tervpályázat kiírásáról és lefolytatásáról gondoskodjon.

Tekintettel arra, hogy az előző évek költségvetésében fedezet nem került biztosításra, a tervpályázat kiírására nem került sor.

A trianoni békeszerződésnek az idei évben lesz a 100. évfordulója, több szervezet, valamint Melega Miklós és Kopcsándi József képviselők is jelezték, hogy részt kívánnak venni az évforduló, valamint a műalkotással kapcsolatos teendők előkészítésében.

Tájékoztatom a Tisztelt Közgyűlést, hogy Szombathely Megyei Jogú Város Közgyűlése a 305/2018. (X.25.) Kgy. sz. határozatával az I. világháborúban elesett szombathelyi tűzoltók tiszteletére készített emlékmű rekonstruálására, újbóli elkészítésére 2019. évi költségvetésében, a pályázat önrészeként saját forrást különített el, valamint kinyilvánította azon szándékát, hogy a gyöngyösszőlősi I. világháborús hősi emlékmű Szőlősben kerüljön elhelyezésre.

A Közgyűlés az 54/2019. (III.13.) Kgy. sz. határozatával támogatta, hogy a gyöngyösszőlősi I. világháborús hősi emlékmű felújítására, konzerválására összeállított pályázatot a Rumi Rajki Műpártoló Kör nyújtsa be. Az emlékmű felújításához az Egyesület a pályázaton 2.500.000,- Ft támogatásban részesült.

Tájékoztatom a Tisztelt Közgyűlést, hogy az I. világháborúban elesett szombathelyi tűzoltók tiszteletére készített emlékmű elkészítését a szobrászművész a pályázatban szereplő 2020. május 31-i határidővel nem vállalta, így csak a gyöngyösszőlősi I. világháborús hősi emlékmű felújítása valósulthat meg a fenti határidőig. Az emlékmű felújításának összköltsége 7.000.000,- Ft, melyhez 4.500.000,- Ft önkormányzati támogatás szükséges.

Fentiekre tekintettel javaslom, hogy az I. világháborús emlékművek felújítása előirányzat 2019. évi maradványa terhére 4.500.000,- Ft a gyöngyösszőlősi I. világháborús hősi emlékmű felújítására a Rumi Rajki Műpártoló Kör részére, 3.000.000,- Ft pedig a trianoni emlékmű felállítására kerüljön biztosításra.

Javaslom továbbá, a Közgyűlés kérje fel Melega Miklós és Kopcsándi József Képviselő Urakat, hogy a trianoni békeszerződés 100. évfordulójával, valamint a műemlék felállításával kapcsolatban az érintetett szervezetekkel a szükséges egyeztetéseket folytassák le.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**VI.**

**Határozati javaslat**

**…./2020. (II.27.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az I. világháborús emlékművek felújítása előirányzat 2019. évi maradványának terhére a gyöngyösszőlősi I. világháborús hősi emlékmű felújítására a Rumi Rajki Műpártoló Kör részére 4.500.000,- Ft-ot biztosít.
2. Szombathely Megyei Jogú Város Közgyűlése egyetért azzal, hogy az I. világháborús emlékművek felújítása előirányzat 2019. évi maradványának terhére 3.000.000,- Ft-ot a trianoni emlékmű felállítására biztosít.
3. A Közgyűlés felkéri Melega Miklós és Kopcsándi József Képviselő Urakat, hogy a trianoni békeszerződés 100. évfordulójával, valamint a műemlék felállításával kapcsolatban az érintett szervezetekkel a szükséges egyeztetéseket folytassák le.

**Felelős:** Dr. Nemény András polgármester

 Horváth Soma alpolgármester

 Horváth Attila alpolgármester

 Melega Miklós képviselő

 Kopcsándi József képviselő

 Dr. Károlyi Ákos jegyző

(A végrehajtás előkészítéséért:

Stéger Gábor, a Közgazdasági és Adó Osztály vezetője,

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal